Laupäeval avatakse Tallinnas uues kuues kalaturg(4)
Põhja-Tallinna linnaosa vanem Karin Tammemägi on veendunud, et uuenenud kalaturg ärkab taas uuele elule.
„Turg on läbinud põhjaliku uuenduskuuri, seda nii sisult kui vormilt,“ tõdes Tammemägi. „Tallinlased võtsid Kalaturu kiiresti omaks ning just turukülastajate vajadused ja ootused panid mõtlema Kalaturu arendamise peale. Olen kindel, et linnaettevõtte Tallinna Turud ja Põhja-Tallinna Valitsuse koostöös saab sellest üks mõnus kauplemise ning vaba aja veetmise koht.“
Renoveerimistööde käigus on turg saanud uue piirdeaia, istumiskohad ja müüjatele on valminud uued kauplemiskohad. Mere ääres on ka jalutustee ning märkimisväärselt on laiendatud laste mänguväljakute ala.
Värsket kala saab kalaturult osta igal laupäeval kella 10-16ni. Ent turuväravad on külastajatele avatud ka teistel nädalapäevadel, sest seal on avatud merekohvik, kus hakatakse pakkuma kalatoite – uhhaad, suitsukala ja teisi kalaroogi. Ühtlasi hakatakse turul korraldama erinevaid töötubasid, koolituspäevi jm.
Kalaturu haldajaks on Tallinna linna allasutus Tallinna Turud.